Budapest Főváros XIV. Kerület Zugló Önkormányzata

Képviselő-testületének

55/2015. (  XI.30.) önkormányzati rendelete

a közterületen történő alkoholfogyasztás szabályairól

Budapest Főváros XIV. Kerület Zugló Önkormányzatának Képviselő-testülete (a továbbiakban: Képviselő-testület) a Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, a 4.§ vonatkozásában Magyarország helyi önkormányzatairól szóló 2011. évi CLXXXIX. törvény 143.§ (4) bekezdés d) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában és 25. §-ában meghatározott feladatkörében eljárva a következőket rendeli el.

1. § E rendelet hatálya kiterjed Budapest Főváros XIV. Kerület Zugló közigazgatási területére, valamint a közterületet használó jogképes természetes személy jogalanyokra.

2.§ E rendelet alkalmazásában: 

1. közterület: a közhasználatra szolgáló minden olyan terület, amelyet rendeltetésének megfelelően bárki használhat és az ingatlan-nyilvántartás ekként tartja nyilván; a közterületnek közútként szolgáló és a magánterületnek a közforgalom számára megnyitott és kijelölt része; továbbá az a magánterület, amely azonos feltételekkel bárki használhat;

2. szeszesital: minden alkohol tartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2%-nál kevesebb alkoholtartalmú üdítőitalokat; 
3.§ (1) Szeszesital fogyasztása vagy szeszesitalt tartalmazó folyadék tárolására alkalmas eszköz nyitott állapotban magánál vagy testközelben tartása tilos. 

(2) Nem tilos az (1) bekezdésben meghatározott cselekmény, amennyiben az

a) üzletnek, vendéglátó üzletnek érvényes közterület használati hozzájárulással rendelkező vendéglátó-ipari teraszán, vendéglátó-ipari előkertjében, vagy vendéglátó-ipari fogyasztópultjánál történik;

b) külön jogszabály által meghatározott engedéllyel rendelkező rendezvényen, vagy érvényes közterület-használati hozzájárulással rendelkező rendezvényen történik.

4.§ (1) Aki a 3.§ (1) bekezdésben meghatározott tilalmat megszegi, az a közösségi együttélés alapvető szabályait sérti és százötvenezer forintig terjedő közigazgatási bírsággal sújtható.

(2) Az (1) bekezdésben meghatározott cselekmény elkövetője ötvenezer forintig terjedő helyszíni bírsággal is sújtható.

5.§ (1) E rendelet 2015. december 1. napján lép hatályba.

(2) E rendelet hatályba lépésével egyidejűleg hatályát veszti Budapest-Zugló Képviselő-testületének a közterületen történő alkoholfogyasztás rendjéről szóló 24/2000. (V.18.) önkormányzati rendelete, Budapest-Zugló Képviselő-testületének a közterületen történő alkoholfogyasztás szabályairól szóló 24/2000. (V.18.) önkormányzati rendeletének módosításáról szóló 29/2000. (VII.04.) önkormányzati rendelete, Budapest-Zugló Képviselő-testületének a közterületen történő alkoholfogyasztás szabályairól szóló 24/2000. (V.18.) önkormányzati rendeletének módosításáról szóló 34/2001. (XII.29.) önkormányzati rendelete. .

